FORNØYD: I en valgkampreklame på radio hevder Høyre at det har blitt ­lavere ledighet og høyere vekst de fire siste årene. Det stemmer ikke.

Politikk

«De fire siste årene har vi fått arbeidsledigheten ned og veksten opp. De fire neste skal vi skape enda flere arbeidsplasser som bidrar til fellesskapet.» Dette er budskapet i en radioreklame Høyre har sendt på P4 og Radio Norge.

Det er bare ett problem med den: Innholdet stemmer ikke.

• Da Høyre og Frp overtok regjeringsmakta fra den rødgrønne regjeringen i 2013, var arbeidsløsheten 2,6 prosent (registrert ledige hos Nav) eller 3,2 prosent (Aku-tall). I første kvartal i år var den henholdsvis 3,1 og 4,5 prosent.

• Gjennomsnittlig kvartalsvis vekst i BNP i perioden 2009–2013 var på 1,45 prosent. I perioden 2013–2017 var den 0,47 prosent.

• Sysselsettingen har gått fra 68,6 prosent i fjerde kvartal 2013 til 66,5 prosent i første kvartal i år.

Uansett hvordan man måler er det vanskelig å si noe annet enn at det er feil at regjeringen de fire siste årene har fått «arbeidsledigheten ned og veksten opp».

Høyre-valgkamp: • Høyres slagord i årets valgkamp er «Vi tror på Norge». • I sommer kjører de reklamekampanje blant annet på ulike radiokanaler der de gir sin versjon av hvordan utviklingen i Norge har vært under Høyre/Frp-regjeringen. • I en reklamesnutt kommer de med følgende budskap: «De fire siste årene har vi fått arbeidsledigheten ned og veksten opp. De fire neste skal vi skape enda flere arbeidsplasser som bidrar til fellesskapet.»

Handler om oljekrisa

Kommunikasjonssjef i Høyre Rune Alstadsæter skriver i en e-post til Klassekampen at reklamen er del av en kampanje om utviklingen i Norge de siste fire årene:

«I løpet av stortingsperioden har Norge vært rammet av et dramatisk oljeprisfall som førte til at vi mistet mange arbeidsplasser i oljerelatert virksomhet. Den økonomiske veksten var ikke lenger like høy som før. Spesielt Vestlandet ble rammet av økt arbeidsledighet. Nå ser vi at den økonomiske veksten er på vei opp, ledigheten går ned og de økonomiske prognosene fremover er mer positive», skriver han.

Alstadsæter medgir at framstillingen ble feil:

«Det var ikke meningen at radioreklamen skal forstås dit hen at veksten og ledigheten skulle sammenliknes med nivået da regjeringen tiltrådte – altså før oljeprisfallet. Vi ser likevel at når budskapet er kortet ned til den lengden vi ønsket på radioreklamen, så kan budskapet misforstås. Vi kommer derfor til å endre radiospotten slik at denne nyansen fanges opp», skriver kommunikasjonssjefen videre.

Endrer reklamen

Høyre kommer nå til å endre radioreklamen. Klassekampen har fått følgende skisse tilsendt:

«De siste fire årene har Høyre arbeidet for å skape flere jobber. Da oljeprisen falt dramatisk, var det mange som mistet jobben. Nå ser vi at arbeidsledigheten er på vei ned, og veksten er på vei opp. De fire neste årene skal vi skape enda flere arbeidsplasser som bidrar til fellesskapet. Vi tror på et arbeidsliv der felles innsats skaper felles goder. Høyre: Vi tror på Norge.»

Ren bløff fra Høyre

Arbeiderpartiets nestleder Trond Giske reagerer på radioreklamen til Høyre.

– Den reklamen de sender nå er ren bløff. Det er ingen tvil om at veksten, om du sammenligner med da Høyre overtok og fram til i dag, er kraftig redusert, og arbeidsløsheten kraftig økt, sier han.

– Det har vært en av de svakeste periodene for Norge på mange tiår.

– Høyre peker på at utviklingen skyldes oljekrisa fra høsten 2014. Er ikke det et poeng?

– For det første er det tre år siden oljeprisfallet. Enhver regjering må håndtere ulike kriser og eksterne påvirkninger. Vi måtte håndtere finanskrisa, de fikk oljeprisfallet. Samtidig har det vært andre ting som har hjulpet dem – svekkelse av krona og lav rente og lønnsvekst. Spørsmålet er om Høyre/Frp har ført en politikk som har bidratt til arbeid for alle gitt de faktorene, både positive og negative. Der må konklusjonen være krystallklart nei.

– Alle partier kommer vel med noen unøyaktige påstander i valgkampen, er det så farlig?

– Det er ikke «litt unøyaktig» å si at ledigheten går ned og veksten opp når det er motsatt. Det er ikke litt unøyaktig å si at minus er pluss og pluss minus.

paalh@klassekampen.no